钦定古今图书集成/明伦汇编/氏族典/第053卷 > 韦思谦
## 钦定古今图书集成/明伦汇编/氏族典/第053卷 > 韦思谦

按《唐书韦思谦传》，“思谦名仁约，以近武后父讳为嫌，
遂以字行。其先出雍州杜陵，后客襄阳，更徙为郑州
阳武人。八岁丧母，以孝闻。及进士第，累调应城令，擢
监察御史。中书令褚遂良市地不如直，思谦劾之，罢
为同州刺史。及复相，出思谦清水令，沛王府长史皇
甫公义引为仓曹参军，谓曰：‘公非池中物，屈公为数
旬客，以重吾府’。”改侍御史。高宗贤之，每召与语，虽甚
倦，徙倚轩槛，犹数刻罢。疑狱剧事，多与参裁。累迁右
司郎中、尚书左丞，进御史大夫，转司属卿，复为右肃
政大夫。垂拱初，封博昌县男、同凤阁鸾台三品，转纳
言。辞疾，不许，诏肩舆以朝，听子孙侍。以太中大夫致
仕，卒赠幽州都督。